د تونس د جمهور رئیس مړینه او مخکې له وخته انتخاباتو ته تیاری
د تونس د جمهور رئیس محمد باجي قائد سبسي، له مړینې نه یوه ورځ وروسته ددغه هیواد مقاماتو مخکې له وخته انتخاباتو ته د تیارۍ خبر ورکړی دی.
ښاغلی سبسي د تونس لومړنی جمهور رئیس و چې د ازادو انتخاباتو له لارې واکمن شوی و. هغه تیره ورځ روغتون ته له انتقالیدو وروسته مړشو، خو مقاماتو د هغه د ناروغۍ په اړه مشخص معلومات ندي ورکړي. ټاکل شوې وه چې د تونس راتلونکي انتخابات د روان کال د نومبر د میاشتې په ١٧ وشي، خو اوس د تونس د انتخاباتو کمیسیون وړاندیز کړی دی چې د سپتمبر په ١٥ دې مقدماتي ټاکنې وشي. دغه کمیسیون ویلي دي چې ډیر ژر به د نویو انتخاباتو د نتیټې د ټاکلو لپاره غونډه وکړي. له دې سره جوخت د تونس مقامات د هغه هیواد د مړ شوي جمهور رئیس سبسي د جنازې مراسمو ته تیاری نیسي. ټاکل شوې چې هغه د شنبې په ورځ خاورو ته وسپارل شي. د تونس صدراعظم یوسف شاهد، ویلي دي چې تمه ده د نړۍ له گوټ گوټ څخه یو شمیر مشران د ښاغلي سبسي په جنازه کې گډون وکړي، خو ددغو مشرانو لست ندی خپور شوی. د پنجشنبې په ورځ (جولای ٢٥) سپینې ماڼۍ، ملگرو ملتونو او د نړۍ زیات شمیر هیوادونو د تونس د جمهور رئیس د مړینې په خاطر د هغه هیواد له مشرانو سره خواخوږي وکړه. ښاغلی سبسي ۹۲ کلن و او دمخه یې ویلي وو چې نه غواړي د تونس راتلونکو ټاکنو ته کاندید شي. هغه ویلي وو چې یو ځوان شخص ته دې زمینه برابره شي چې د هیواد چارې پرمخ بوزي.